**Forenede Service klar til at tage over på rengøringen i Varde Kommune på en kedelig baggrund

Varde Kommune fyrede i slutningen af sidste uge med øjeblikkelig virkning rengøringsselskabet, der gjorde rent i kommunen, og har derefter spurgt Forenede Service om hjælp til at håndtere opgaverne året ud.**Selvom baggrunden er trist, så glæder administrerende direktør i Forenede Service Hans Fog sig over, at Varde Kommune har kigget i retning af Forenede Service efter den pludselige fyring af rengøringsfirmaet KN Rengøring, som nu blandt andet er meldt til politiet for brug af ulovlig arbejdskraft:

”Vi er glade for forespørgslen fra Varde Kommune, som vi har takket pænt ja til. Vi tillader os at opfatte det som en slags blåstempling af, at vi differentierer os positivt fra et selskab, der ikke har orden i eget hus, som det der hidtil har varetaget opgaven for kommunen,” forklarer Hans Fog og uddyber:

”Sagen udstiller jo desværre på værste vis, hvad det kan få af alvorlige konsekvenser for en kommune, når man entrerer med et rengøringsselskab, der ikke følger landets og branchens basale og fornuftige spilleregler,” siger han.

**Smitter af på hele branchen**
For ordnede forhold, herunder at rengøringsvirksomhederne overholder overenskomsterne og lever op til branchens garantimærkning kaldet ”Servicenormen”, ligger den administrerende direktør stærkt på sinde:

”Det smitter af på hele branchen, når der er virksomheder, som ikke har orden i forholdene. Derfor lægger vi så meget vægt på, at medarbejderne organiserer sig i fagforbundet 3F, og at de enkelte rengøringsvirksomheder følger Servicenormen. Det er unægtelig svært at konkurrere på vilkår, hvor andre virksomheder ikke følger de samme standarder og det giver et dårligt omdømme til branchen,” siger Hans Fog, som samtidig opfordrer landets kommuner til at skrive ind i deres rengøringsudbud, at ”Servicenormen” skal følges.

**Forbilledligt**Forenede Service har nu fået til opgave at varetage rengøringsopgaverne for Varde Kommune til årets udgang. Og allerede i denne uge vil medarbejdere med Forenede Service’s logo på tøjet gøre rent på kommunens lokationer. Det forventes, at Varde Kommune sætter opgaverne til den efterfølgende årrække i udbud i løbet af efteråret.
Sagen kulminerede torsdag i sidste uge, hvor Varde Kommune med øjeblikkelig virkning fyrede KN Rengøring efter at kommunen fik alvorlig mistanke om kritisable forhold for de medarbejdere, der var ansat til at rent på kommunens arealer. Samme dag anholdte Syd- og Sønderjyllands Politi fem udenlandske personer, som nu sigtes for at have arbejdet ulovligt for det nordjyske rengøringsfirma.
Forenede Service er allerede i dag gået i gang med at rekruttere cirka 70 rengøringsmedarbejdere, som skal bruges til at varetage den akutte opgave i Varde Kommune. Og rengøringsdirektøren er fortrøstningsfuld:

”Vi har haft et tæt samarbejde med både kommunen og ikke mindst den lokale afdeling af 3F, og jeg er sikker på, at vi nok hurtigt skal være klar til at løfte og løse opgaverne. Takket være et forbilledligt eksempel på, hvordan man i fællesskab kan løse en akut problemstilling på tværs af det private, det kommunale og en fagforening,” siger Hans Fog.